Gheorghe Flutur: „Am avut o întâlnire importantă pentru reluarea zborurilor Suceava – Bruxelles. În prezent sunt cel puțin trei perspective de noi destinații externe”
Președintele Consiliului Județean Suceava, Gheorghe Flutur, a declarat în ședința de astăzi a deliberativului județeană că în cursul zilei de miercuri a avut o întâlnire extrem de importantă cu reprezentanții unei companii aeriene care intenționează să opereze zboruri pe ruta Suceava – Bruxelles. Gheorghe Flutur a spus că în momentul de față sunt cel puțin trei perspective de noi destinații externe de pe Aeroportul Internațional „Ștefan cel Mare” Suceava. „.În cursul zilei de miercuri am avut o întâlnire mare pentru destinațiile spre Bruxelles, cu zboruri de 140 de pasageri. Nu vreau să dau mai multe detalii acum până nu am lucrurile concrete. Lumea așteaptă în continuare destinații și pentru asta ne luptăm. Pentru curse aeriene noi se duc tratative care nu depind de Consiliul Județean Suceava. Noi avem o ofensivă uriașă pentru toate companiile. Vorbim de Ryanair, de polonezii de la LOT, de turci iar miercuri am discutat cu firme mari care vin și punem în mișcare acum discuțiile pentru Bruxelles, cu Paris și așa mai departe. O să le anunțăm când o să fie. Tot de aici noi am fost cei care am deschis celelalte curse și am adus vești bune de fiecare dată pentru Suceava. Și implicăm în aceste demersuri și ucrainenii, mai ales cei din zona Cernăuți, pentru că cel puțin 20% dintre pasageri de acolo vin”, a declarat Gheorghe Flutur. El a subliniat faptul că Aeroportul Internațional „Ștefan cel Mare” Suceava se menține în continuare pe locul cinci la nivel național ca număr de pasageri.
Președintele CJ Suceava a mai spus că în prezent momentul de față la aeroport se lucrează la demolarea unor construcții pentru amenajarea celui de-al treilea terminal.
Gheorghe Flutur: „Am avut o întâlnire importantă pentru reluarea zborurilor Suceava – Bruxelles. În prezent sunt cel puțin trei perspective de noi destinații externe”,